Fredy Jaofera
Fredy Jaofera izay Rakotomalala Eric Fredy Jaofera no anarany feno  dia zafikelin' i Fredy Rajaofera ary samy poety izy mianaka. Zanaka lahimatoan' Itompokolahy Rakotomalala Eugène Louis (Ingénieur des Batiments, Ingénieur et Directeur des Ponts et Chaussées, Ingénieur en Chef des Travaux Publics) sy Itompokovavy Rajaofera Elise (Malagasy mpanao gazety voalohany) izy. Mpirahalahy fotsiny ry zareo no zanaky ny ray aman-dreniny. Sarotra inoana toy ny gisa mainty no naha-mpanoratra an' i Fredy Jaofera fa nisy tokoa ny sakantsakana teo amin' ny fiainany : Mino ve ianao raha lazaiko hoe mafy tamin' i Fredy Jaofera no nandray ny penina sy nanoratra litera iray na roa tany am-boalohany tany an-dakilasy ? Mino ve ianao raha lazaiko hoe tsy nahay niteny malagasy i Fredy Jaofera tamin' ny fahazazany ? Anaram-bositra nomen' ny olona azy sy ny zandriny tany amin' ny raibeny sy renibeny teny Ambohipanja taloha ny hoe : "Gasy tsy mahay miteny gasy". Araka izany dia tantara mahavariana tokoa raha olona nanana fahasahiranana tamin' ny fianarana nanoratra an' ireo literan' ny abidia no tonga mpanoratra malaza aty aoriana ; mahalasa saina ihany raha olona mpiteny frantsay no nanjary poety malagasy ngezalahy. Tsy ampy ny hoe taranaka mpanoratra nisongadinana teo amin' ny haisoratra fa nilana fitiavana sy ezaka ombieny izany : Fitiavana tononkalo sy ezaka mifandraika aminy. Ny fotoana taty afara no nanamafy an' ireo. Ireto no boky efa nivoaka :

Teny roa
Nosy mamiko
Ny ranomasoko
Fiainana
Diavolana
Iarivo
Raozy
Tsetsatsetsa
Malagasy isika
Automne
Betsimihilana 1
Daty tsy azo hadinoina
Betsimihilana 2
Ny Tanindrazako
 Alfa sy Omega
 Firenena hombam-pitiavana
 Onjam-pitia
 Bemiray
 Parisy
 Fota-mandry
 Madagasikara
 Zotra
Ianao
Eritreritra
" Indrisy, ry taniko ! "
" Hiboka "
" Ny filozofiako "
" KRISMSASY "
" Journal Testament "
" Day and night "
Tao amin' ny Faribolana Sandratra izy taloha ary ankehitriny izy dia ao amin' ny Fikambanan' ny Poety sy Mpanoratra Malagasy. Mpanorina sy Filoha lefitra voalohany ny Fikambanan' ny Poeta sy Mpanoratra Malagasy  sampana Frantsa izy, Mpikabary sy mpanorina ny Fikambanan' ny Mpikabary Malagasy sampana Frantsa ary mpanorina sy filoha lefitra ihany koa ny Trano Kolotoraly Malagasy eto Frantsa. Manana ny mari-boninahitra "Chevalier de l' Ordre des Arts, des Lettres et de la Culture par la République de Madagascar izy. An-koatra izany dia Mpitoriteny Nasionaly amin' ny Fiangonana Protestanta aty Andafy izy (FPMA). Tompon' orinasa sy mpampianatra ny taranja Anglisy no asany.
poety
Mpanoratra malagasy